
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 10 septembrie 2008               

Pl-x  395 /2008                     


A V I Z

asupra  propunerii legislative privind  modificarea şi completarea

 Legii nr.273/2006  privind finanţele publice locale
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind  modificarea şi completarea Legii nr.273/2006  privind finanţele publice locale, trimis cu adresa nr. Pl-x 395 din 17.06.2008  şi înregistrat cu nr.31/621 din 18.06.2008.
                Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă, în şedinţa din 19 mai 2008.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din  10 septembrie  2008.
Propunerea legislativă are ca obiect de reglementare modificarea Legii nr.273/2006 privind finanţele publice locale, cu modificările şi completările ulterioare,  vizând, în principal, înlocuirea direcţiilor generale ale finanţelor publice cu consiliile judeţene şi, respectiv, cu direcţiile de specialitate ale acestora, precum şi majorarea cotei alocate bugetului judeţului.
Membrii comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr.29/08.01.2008 şi punctul de vedere al Guvernului, transmis cu adresa nr.303/31.01.2008, prin care nu susţine adoptarea acestei iniţiative legislative, întrucât iniţiatorii nu au avut în vedere ultimele modificări ale Legii nr.273/2006 prin care a fost introdus criteriul de excludere de la repartizarea fondurilor pentru echilibrarea bugetelor locale  a localităţilor cu un venit mediu pe cap de locuitor mai mare decât media judeţeană.
                 În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative .
În raport de obiectul şi conţinutul reglementării,  propunerea legislativă face parte din categoria legilor organice. 
                                      VICEPREŞEDINTE,                            SECRETAR,

                                       Florin IORDACHE                              George BĂEŞU
 Consilier,  C. Păduroiu

